安溪送泉倅
作者：陳宓
朝代：宋

paragraphs: 平生順天命，渴飲與饑飯。
不能便利趨，俛首榷商販。
隨群謁上官，言語但樸愿。
豈知事迎合，宛轉若藤蔓。
秉心實無它，世俗乃憎怨。
豈期筮仕初，邂逅適素願。
明公行都來，郡政畢已逮。
不惟辱寬假，時亦蒙誘勸。
王事有期程，後我念遲鈍。
公今趨天朝，尚我坐塵坌。
感恩顧未報，送別益增恨。
偉哉佐此邦，聲名不前遜。
專城亦數月，蒙福數十萬。
清介持一律，冰玉不可溷。
從來士大夫，德劭才或困。
豈如明公賢，全美難悉論。
行看廟堂上，相先以名獻。
斐然作詩歌，聊寫意繾綣。